Igors Rausis

Igors Rausis (sündinud 7. aprillil 1961 Kommunarskis Luhanski oblastis) on Tšehhi maletaja ja maletreener, rahvusvaheline meister (1990). 

Rausis asus 1984. aastal elama Lätti. Suurmeistriks sai ta 31-aastaselt 1992. aastal. Kaks aastat varem oli ta FIDE-lt saanud rahvusvahelise meistri nimetuse. 1995. aastal tuli ta  Läti malemeistriks. 

Kuni 2003. aastani esindas Rausis rahvusvahelistel malevõistlustel Lätit ja aastatel 2003–2007 Bangladeshi.  2007. aastast esindab ta Tšehhit. Rausis on mänginud Läti võistkonna koosseisus kolmel maleolümpial (1996, 1998, 2002). 

Rausis oli abielus naiste malesuurmeistri Olita Rausega.

Ta on tegutsenud ka maletreenerina Lätis, Saksamaal, Prantsusmaal, Egiptuses, Bangladeshis, Araabia Ühendemiraatides, Iraanis, Tuneesias ja Alžeerias. 2018. aastal sai ta FIDE-lt FIDE treeneri nimetuse.

Suurmeistri nimetuse äravõtmine
Juulis 2019 jäi Rausis Prantsusmaal toimunud turniiril vahele pettusega (spikerdamisega). Vahelekukkumise järel otsustas Rausis tippspordist loobuda. Sama aasta detsembris määras FIDE eetikakomisjon talle kuueaastase võistluskeelu, mis on maleajaloo pikim. Eelmine pikim võistluskeeld oli kolm aastat (määrati Gaioz Nigalidzele). Ühtlasi jäeti Rausis ilma suurmeistri nimetusest, mida ta omas alates 1992. aastast.

Välislingid

Igor Rausis FIDE andmebaasis
Läti päritolu suurmeister põrus spikerdamisega. sport.err.ee, 15. juuli 2019
Spikerdanud Läti suurmeister sai maleajaloo pikima võistluskeelu. sport.err.ee, 25. detsember 2019

Läti maletajad
Tšehhi maletajad
Bangladeshi inimesed
Läti maletreenerid
Sündinud 1961